DA Den Europæiske Unions Tidende CE 78/460

(2004/C 78 E/0486)

SKRIFTLIG FORESPØRGSEL P-3077/03

af Torben Lund (PSE) til Kommissionen

(14. oktober 2003)

Om: Manglende implementering af direktiv 2000/53/EF om udrangerede køretøjer

Flere medlemslande er i alt for mange tilfælde for langsomme til at implementere EU-lovgivning. Det forekommer også, at EU's direktiver ikke implementeres korrekt. Dette kan skyldes fortolkningsproblemer, men kan også i nogle tilfælde være for at beskytte nationale interesser. Resultatet er ofte, at indsatsen for et bedre miljø svækkes, og at de innovative virksomheder, der har tilpasset sig de nye markedsbetingelser, ikke sikres de forhold, de var blevet stillet i udsigt.

I den forbindelse bedes Kommissionen levere en status for implementeringen af direktiv 2000/53/EF (1) i medlemslandene og kommentere implementeringen af direktivets bestemmelser om afmontering af oliefiltre og mulighederne for at forhindre restudslip. Mener Kommissionen, at sidstnævnte bestemmelse er implementeret, så der ikke findes tekniske forhindringer, og at virksomheder fra andre medlemslande — der har udviklet teknologi (fx. oliefilterpropper) til at forhindre olieudslip mv. — er sikret reel fri markedsadgang?

Har Kommissionen indledt implementeringssager mod de medlemslande, der ikke har implementeret direktivet korrekt, og i givet fald hvilke? Hvornår forventes disse lande at have implementeret direktivet korrekt? Påtænker Kommissionen at indlede yderligere foranstaltninger for at sikre implementeringen af dette direktiv og i givet fald hvilke?

Svar afgivet på Kommissionens vegne af Margot Wallström

(12. november 2003)

Ifølge artikel 9 i Europa-Parlamentets og Rådets direktiv af 18. december 2000 om udrangerede køretøjer offentliggør Kommissionen hvert år en rapport om gennemførelsen af direktivet senest ni måneder, efter den har modtaget gennemførelsesrapporterne fra medlemsstaterne. Efter direktivets artikel 9, stk. 1, skal den første rapport fra medlemsstaterne dække en 3-års-periode fra 21. april 2002.

Ifølge nævnte direktivs artikel 6, stk. 1, skal medlemsstaterne træffe de nødvendige foranstaltninger til at sikre, at alle udrangerede køretøjer oplagres og behandles i overensstemmelse med de tekniske mindstekrav, der er angivet i direktivets bilag I. Dette bilag I kræver bl.a. fjernelse og særskilt indsamling og oplagring af olie. Det skal noteres, at direktivet omhandler afmontering af oliefiltre hovedsagelig fra udrangerede køretøjer. For så vidt angår udskiftede komponenter, der udgør affald, fra reparationer af personbiler fastsættes det kun i direktivets artikel 5, stk. 1, at medlemsstaterne kan oprette ordninger for indsamling så vidt det er teknisk muligt.

Hidtil har tolv medlemsstater (Belgien, Danmark, Tyskland, Spanien, Frankrig, Italien, Luxembourg, Nederlandene, Østrig, Portugal, Finland og Sverige) givet Kommissionen officiel meddelelse om deres gennemførelsesbestemmelser. For Belgiens, Frankrigs og Finlands vedkommende er der dog tale om en ufuldstændig gennemførelse. Kommissionen har derfor på grundlag af EF-traktatens artikel 226 klaget til Domstolen over manglende meddelelse af nationale gennemførelsesforanstaltninger eller meddelelse af ufuldstændige foranstaltninger fra Belgien (C-2003/345), Grækenland (C-2003/246), Frankrig (C-2003/331), Irland (Kommissionens beslutning om at klage til domstolen er i øjeblikket stillet i bero), Finland (C-2003/292) og Det Forenede Kongerige (C-2003/277). Ifølge artikel 10 i EF-traktaten forventes medlemsstaterne at træffe de nødvendige foranstaltninger for at overholde alle direktivets forpligtelser.

Kommissionen er i øjeblikket ved at vurdere de meddelte nationale gennemførelsesforanstaltninger, herunder gennemførelsen af artikel 5, 6 og bilag I, med henblik på deres overensstemmelse med direktivet. Derfor har Kommissionen ikke på dette tidspunkt et klart overblik over de særlige karakteristika for de indsamlings- og afmonteringsordninger, der gælder i de enkelte medlemsstater. I tilfælde af ukorrekt gennemførelse vil Kommissionen tage spørgsmålet op med den pågældende medlemsstat på grundlag af de beføjelser, den er tillagt i medfør af EF-traktaten.

Kommissionen drøfter regelmæssigt spørgsmål vedrørende gennemførelsen af dette direktiv med medlemsstaternes eksperter under møder i udvalget for teknisk tilpasning oprettet på grundlag af artikel 18 i Rådets direktiv 75/442/EØF af 15. juli 1975 om affald (2).

(1) EFT L 269 af 21.10.2000, s. 34.

(2) EFT L 194 af 25.7.1975.